text: KIF Kolding åbner europæisk gruppespil med sejr
  09 februar 2013 kl. 16.34
  Håndboldherrerne fra KIF Kolding København vandt 24-21 ude over HC Motor Zaporozhye i EHF Cuppens gruppespil.
  Lørdag gik gruppespillet i EHF Cuppen i gang, og det var med en succesoplevelse for håndboldherrerne fra KIF Kolding København, som i Ukraine vandt 24-21 over HC Motor Zaporozhye. Danskerne førte 10-8 ved pausen.
  Der var generelt tale om en meget lige kamp i gruppe B, men KIF Kolding København var i front det meste af opgøret - dog uden at trække markant væk.
  Stillingen var 18-18 i anden halvleg, inden KIF Kolding København fik slået et lille, men afgørende, hul på to mål.
  I slutfasen fik de danske gæster åbnet et hul på fire mål med en scoring til 23-19, og det så ud til at knække værterne.
  De øvrige hold i gruppen er tyske Rhein-Neckar Löwen, der har den danske landsholdskeeper Niklas Landin som sikker sidste skanse, samt slovakiske Tatran Presov.
  Netop Tatran Presov gæster på søndag i næste uge Danmark for at møde KIF Kolding København.
  